Imtella' Mejju 22, 2021 - Aġġornata 22 Ta' Mejju, 2021 12:37pm Iċ-ċentru tal-prevenzjoni u l-kontroll tal-mard tal-Istati Uniti (CDC) appella lin-nies biex ma jgħannqux u ma jbusux tiġieġ u papri minħabba li faqqgħet is-salmonella. Fl-aħħar jiem ġew irrapportati 163 każ ta' salmonella f'43 stat Amerikan, bl-infezzjonijiet li ħafna minnhom kienu marbuta ma' tiġieġ imrobbi fid-djar. L-aġenzija tas-saħħa wissiet biex in-nies ma tfissidx lit-tjur u jaħslu jdejhom wara li jkollhom kuntatt magħhom. Barra minn hekk, sar appell biex dawk li jrabbu t-tiġieġ ma jħallux lit-tfal imissuhom, minħabba li terz ta' dawk li mardu bis-salmonella kellhom inqas minn 5 snin. Is-salmonella tqabbad id-deni, diarrhoea, uġigħ fl-istonku u taqliegħ. Ħafna nies jirkupraw iżda każi severi jistgħu jwasslu għall-mewt. Mal-420 persuna fis-sena jmutu bis-salmonella fl-Istat Uniti.